CELEX: 62017TN0147
Language: da
Date: 2017-03-02 00:00:00
Title: Sag T-147/17: Sag anlagt den 2. marts 2017 — Anastassopoulos m.fl. mod Rådet og Kommissionen

26.6.2017   
            
            
               DA
            
            
               Den Europæiske Unions Tidende
            
            
               C 202/20
            
         Sag anlagt den 2. marts 2017 — Anastassopoulos m.fl. mod Rådet og Kommissionen
   (Sag T-147/17)
   (2017/C 202/34)
   Processprog: fransk
   
      Parter
   
   
      Sagsøgere: Nikolaos Anastassopoulos (Nea Erythraia, Grækenland), Aristeidis Anastassopoulos (Nea Erythraia), Alexia Anastassopoulos (Nea Erythraia), Maria-Myrto Anastassopoulos (Nea Erythraia) og Sophie Velliou (Kifissia, Grækenland) (ved advokaterne K. Floros og M. Meng-Papantoni)
   
      Sagsøgte: Rådet for Den Europæiske Union og Europa-Kommissionen
   
      Sagsøgernes påstande
   
   
               —
            
            
               Nærværende sag antages til realitetsbehandling, og der gives sagsøgerne medhold.
            
         
               —
            
            
               Sagsøgernes påstand om erstatning tages til følge, derved at den førstnævnte sagsøger tildeles 123 442 EUR, de næste tre sagsøgere 61 721 EUR hver og den femte sagsøger 120 900 EUR eller subsidiært henholdsvis 38 227,20 EUR, 19 107,60 EUR og 37 440 EUR med tillæg af morarenter i hvert af tilfældene.
            
         
               —
            
            
               Rådet for Den Europæiske Union og Europa-Kommissionen tilpligtes at betale sagsomkostningerne uanset sagens udfald.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgerne gjort gældende, at der er sket en tilsidesættelse såvel af det grundlæggende princip om forbud mod forskelsbehandling, for så vidt som princippet kræver en forskellig behandling af forskellige situationer, som af artikel 21 i Den Europæiske Unions charter om grundlæggende rettigheder (herefter »chartret«), der konkretiserer det nævnte princip.
   Sagsøgerne har ved at påberåbe sig betydelige finansielle tab som følge af, at deres statsobligationer blev undergivet lov 4050/12, der også betegnes »PSI« (Private Sector Investment), klaget over at have modtaget den samme behandling (herunder den samme haircut-sats) som juridiske personer, bl.a. banker og specialiserede fonde, til trods for deres grundlæggende forskelle.
   De tilskriver dette dels Eurogruppens formand og/eller Eurogruppen som sådan, der ikke alene forbød fysiske personer fritagelse for haircut, men ligeledes enhver efterfølgende kompensationsforanstaltning, dels Kommissionen, der gav sin godkendelse og sit samtykke til en sådan overtrædelse af det nævnte princip og af chartrets artikel 21 til trods for den forpligtelse, som Kommissionen er pålagt i henhold til artikel 17 TEU, således som denne bestemmelse er fortolket i dom af 20. september 2016, Ledra Advertising m.fl. mod Kommissionen og Den Europæiske Centralbank (C-8/15 P — C-10/15 P, EU:C:2016:701).